Diari Oficial de la Generalitat Valenciana


Sumari del DOGV 9032, del 02-03-2021 (2021/1972)

INSTRUCCIÓ de 26 de febrer de 2021, del president de Turisme Comunitat Valenciana, sobre les persones beneficiàries de les ajudes regulades pel Decret 21/2021, de 5 de febrer, del Consell, d'aprovació de les bases reguladores i de concessió directa d'ajudes a professionals del sector turístic i empreses turístiques per la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9032

Data del DOGV
:   02-03-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/1972


Data del document
:   26-02-2021

Organisme emissor
:   Turisme Comunitat Valenciana

Tipus de document
:   Instrucció

Anàlisi jurídica

 Descriptors 

:   * ajuda pública

INSTRUCCIÓ de 26 de febrer de 2021, del president de Turisme Comunitat Valenciana, sobre les persones beneficiàries de les ajudes regulades pel Decret 21/2021, de 5 de febrer, del Consell, d'aprovació de les bases reguladores i de concessió directa d'ajudes a professionals del sector turístic i empreses turístiques per la Covid-19. [2021/1972]  
En exercici de l'habilitació prevista en la disposició final primera del Decret 21/2021, de 5 de febrer, del Consell, d'aprovació de les bases reguladores i de concessió directa d'ajudes a professionals del sector turístic i empreses turístiques per la Covid-19 (DOGV 9018, 11.02.2021), i a l'efecte de garantir l'aplicació d'aquest sobre la totalitat de les persones titulars d'allotjaments turístics i agències de viatges situats a la Comunitat Valenciana, així com sobre les persones adherides als diferents programes de producte que s'especifiquen en el Decret 21/2021, s'emet la present instrucció:  
  
Primer  
Es considera que la finalitat de la convocatòria de les ajudes és alleujar la situació de les persones professionals del sector turístic i de les empreses turístiques que desenvolupen les seues activitats a la Comunitat Valenciana, per a contribuir, amb això, a mantindre la seua viabilitat i que no es vegen irremeiablement abocades al tancament a conseqüència de la pandèmia.  
Atés que el mateix decret assenyala que les ajudes tindran com a beneficiàries les persones i entitats titulars d'allotjaments turístics i agències de viatges inscrits en el Registre de Turisme de la Comunitat Valenciana, així com persones físiques o jurídiques adherides a algun dels següents programes de política turística promoguts per Turisme Comunitat Valenciana: CreaTurisme, SICTED, L'Exquisit Mediterrani i Mediterranew Musix.  
I atés que la línia de subvenció S0867000 amb la qual compta l'entitat Turisme Comunitat Valenciana, d'acord amb els pressupostos de la Generalitat per a l'exercici 2021, aprovats per la Llei 4/2020, de 30 de desembre, de la Generalitat ?que és amb càrrec a la qual està previst atendre les ajudes directes regulades en el Decret 21/2021, de 5 de febrer?, té la següent descripció i finalitat: «Mesures d'ajuda econòmica de suport a professionals del sector turístic i empreses turístiques que desenvolupen les seues activitats en el sector turístic de la Comunitat Valenciana.»  
Esdevé necessari eximir de l'exigència de disposar de domicili fiscal a la Comunitat Valenciana a les persones sol·licitants de les ajudes regulades en el Decret 21/2021, ja que, si no es fera, se'ls privaria d'un suport econòmic necessari per a la seua subsistència com a oferents de serveis turístics, serveis que s'han vist, també, afectats per les restriccions sobre el sector turístic adoptades per la Generalitat per a intentar controlar l'expansió de la pandèmia del SARS-Cov-2.  
Aquesta ampliació de l'àmbit subjectiu del Decret 21/2021 quant a les persones beneficiàries de les ajudes regulades en aquest no implica cap increment pressupostari ni suposa cap variació respecte de la quantia de l'ajuda prevista en l'apartat 1 de l'article 6 per a les diferents modalitats de persones beneficiàries, ni cap variació respecte dels imports globals màxims que preveu l'apartat 2 de l'esmentat article 6, i no suposa tampoc cap minva per als professionals i empreses turístiques que poden acollir-se a les ajudes indicades el domicili fiscal dels quals estiga a la Comunitat Valenciana, atés que en la determinació dels imports de les ajudes, així com en la consignació pressupostària global màxima, s'ha tingut en compte tant les persones sol·licitants amb domicili fiscal a la Comunitat Valenciana com les que el tenen fora d'aquesta però l'activitat turística de la qual sí que té lloc dins del nostre àmbit territorial.  
  
Segon  
Es procedeix a publicar aquesta instrucció en el Diari Oficial de la Generalitat Valenciana per a general coneixement dels professionals del sector turístic i empreses turístiques.  
  
València, 26 de febrer de 2021.- El president de Turisme Comunitat Valenciana: Francesc Colomer Sánchez.